Elvis J. Kurtović & His Meteors

Elvis J. Kurtović & His Meteors je jedna od najpopularnijih punk-rock grupa iz Bosne i Hercegovine, osnovana u Sarajevu 1981. godine. Grupa je bila proizvod pokreta Novi primitivizam, a njen osnivač i glavni pokretač bio je Elvis J. Kurtović.

Historija
Grupa je nastala 1981. godine kao rezultat kultnog sarajevskog pokreta Novi Primitivizam. Prvi sastav benda činili su: Elvis J. Kurtović, Sejo Sexon, Dražen Ričl "Zijo", Goran Petranović "Rizo", Seid Little Karajlić i Radomir Gavrilović "Hare". Nakon povratka članova Zabranjenog pušenja iz vojske, Sejo Sexon napušta grupu, ali nastavlja saradnju sa bendom kroz zajedničko pisanje tekstova sa Elvis J. Kurtovićem, te gostovanjima na koncertima i albumima. Prvi album pod nazivom “Mitovi i legende o kralju Elvisu” snimljen je 1984. godine i napravljen je u duhu Novog Primitivizma kao " tematska radijska emisija" posvećena  “najvećoj zvijezdi Rock'n'Rolla Elvisu J. Kurtoviću”. Elvis je u grupi imao ulogu tekstopisca i idejnog vođe, na koncertima je aktivno učestvovao stojeći na bini i udarajući po neozvučenoj gitari, te povremenim uzimanjem mikrofona u ruke. Najznačajnije pjesme sa ovog albuma su obrada  “Honky Tonk Woman” The Rolling Stones pod nazivom “Baščaršy Hanumen”, pjesma “Kad se babo vrati kući pijan”, obrada pjesme “Pinball Wizard“ grupe The Who pod nazivom “Ćiza wizzard”, te “Folk Raping”, disko pjesma u kojoj Elvis predstavlja članove svoje grupe. Tekstopisci svih pjesama na albumu bili su Sejo Sexon i Elvis J. Kurtović.

Postavu prvog albuma činili su:
 Elvis J. Kurtović - šef benda, tekstopisac i povremeni vokal
 Goran Petranović "Rizo" - vokal
 Dražen Ričl "Zijo" - gitara
 Radomir Gavrilović "Hare" - bubnjar
 Nermin Dedić "Fićo" - bas
 Zoran Degan "Poka" - klavijature

U istom sastavu 1985. godine snimaju drugi album pod nazivom "Da bog da crk'o rok'n'rol". Naslovna pjesma, ujedno i najveći hit albuma koja je također obrada  The Rolling Stonesa ("It's Only Rock'n'Roll"). Ostali hitovi sa albuma bili su: "Ljubav je jaka", “Surfing at Bembasha", te "Ćerka jedinica", koja se kasnije našla i na albumu New Primitivs benda Bombaj štampa. Nakon ovog albuma gitarista Dražen Ričl "Zijo" odlazi iz benda, te zajedno sa Zlatkom Arslanagićem osniva grupu Crvena jabuka. Nakon toga grupa pravi trogodišnju pauzu. U novoj postavi 1988. godine grupa izdaje svoj treći album pod nazivom "The wonderful world of private business" ili "Čudesan svijet privatluka". Kao gost na ovom albumu, u pjesmi “EJK raping”, pojavljuje se Nele Karajlić iz benda Zabranjeno Pušenje. Album je najzrelije ostvarenje benda koji je nastao na prelasku iz jednog društvenog sistema u drugi. Cijeli album, a posebno naslov i omot, predstavljaju parodiju na pojavu nove društvene kategorije tj. privatnih poduzetnika. Autori većine tekstova su Elvis J. Kurtović i Zoran Degan "Poka".

Ime benda

Kada je Mirko Srdić tj. Elvis J. Kurtović napravio bend, u komšiluku je živio Jasmin Kurtović veliki ljubitelj Rock'n'Rolla. Kada se Jasmin oženio i dobio sina odmah mu je dao ime Elvis, što su članovi benda odmah uzeli za zezanciju da mu je dao ime po legendarnom Elvis Presleyu. Tako da su svom bezimenom bendu dali ime "Elvis Jasmina Kurtović". Nakon toga Jasmin Kurtović ih je tužio i sud je zabranio upotrebu tog imena, međutim oni ga više nisu pisali kao Jasmina već su koristili slovo "J" (dži), kako ne bi asociralo na komšiju Jasmina. Tako da je Mirko Srdić postao Elvis J. Kurtović, ne samo po nadimku, već i po imidžu i popularnim zulufima koji su bili sastavni dio imidža Elvis Presleya, a i sarajevskog Elvisa. Nakon par godina Jasmin se preselio sa Koševa na novoizgrađenu Dobrinju, a Elvis J. Kurtović & njegovi Meteori postali su popularni širom zemlje.

Rat u Bosni i Hercegovini

Rat u BiH doveo je do prekida rada grupe i do pogibije klavijaturiste i tekstopisca Zorana Degana "Poke". Goran Petranović "Rizo", pjevač grupe odlazi u Beograd, dok Elvis J. Kurtović ostaje u opkoljenom Sarajevu te zajedno sa Sejom Sexonom, Borisom Šiberom, Zenitom Đozićem i ostalima, učestvuje u projektu ratne Top Liste Nadrealista.

Poslijeratni period

Nakon rata Elvis J. Kurtović pomaže Seji Sexonu da obnovi također ratom rastureno Zabranjeno pušenje, te sa njima snima dva albuma 1997. godine album "Fildžan viška", te 1999. godine "Agent tajne sile". 2002. godine Elvis J. Kurtović sa tadašnjim pjevačem Zabranjenog pušenja Marinom Gradcem snima solo album koji nikada zvanično nije izdat. Album je poznat pod nazivima “To sam ja" ili "Die neue bosnische kunst”, dok ga je Elvis nazvao "Za prijatelje i rodbinu". Najzanimljivije pjesme sa ovoga albuma su “U modi je biti šupak”, "Mala slatka rokerka", “Protestna pjesma” i druge.

 Elvis Jr. Kurtovic 
Nakon rata, bivši pjevač grupe Goran Petranović "Rizo" u Beogradu 2000. godine snima kompilacijski album pod nazivom Welcome to the beautiful world of new primitivs, na kojem su se našle i nove pjesme "Šleper", "Obren i Amela" i "Guru dedo", kao i obrada pjesme "Yugo 45" od Zabranjenog pušenja. Nakon duže pauze Goran Petranovic "Rizo" početkom 2011. godine snima album pod nazivom "Koševo zove" ali sada pod novim imenom benda "Elvis Jr. Kurtovic".

 Diskografija 
Studijski albumi
Mitovi i legende o kralju Elvisu - 1984
Da bog da crk'o rok'n'rol - 1985
The wonderful world of private business - 1988

Kompilacije
Hitovi '83-'88 - 1996
Najgori hitovi - 1998

Kategorija:Bosanskohercegovačke muzičke grupe
Kategorija:Bosanskohercegovačke rok-grupe
Kategorija:Elvis J. Kurtović & His Meteors
Kategorija:Novi primitivizam
Kategorija:Muzičke grupe iz Sarajeva
Kategorija:Muzičke grupe osnovane 1981.
Kategorija:Jugoslavenske muzičke grupe